CELEX: E2017J0309(01)
Language: hu
Date: 2016-12-12 00:00:00
Title: A Bíróság határozata az eljárási iratoknak az e-EFTACourt útján történő benyújtásáról és kézbesítéséről

9.3.2017   
            
            
               HU
            
            
               Az Európai Unió Hivatalos Lapja
            
            
               C 73/18
            
         A BÍRÓSÁG HATÁROZATA
   az eljárási iratoknak az e-EFTACourt útján történő benyújtásáról és kézbesítéséről
   (2017/C 73/09)
   A BÍRÓSÁG,
   tekintettel az eljárási szabályzatra és különösen annak 32. cikke (5) bekezdésének második albekezdésére,
   mivel:
   […] a Bíróság határozatban állapítja meg azokat a feltételeket, amelyek fennállása esetén a Hivatalhoz elektronikus úton megküldött eljárási irat eredeti példánynak minősül. […]
   A KÖVETKEZŐKÉPPEN HATÁROZOTT:
   1. cikk
   Az „e-EFTACourt” elnevezésű informatikai alkalmazás lehetővé teszi az eljárási iratok elektronikus úton történő benyújtását és kézbesítését az e határozatban megállapított feltételek mellett.
   2. cikk
   Ezen alkalmazás használatához személyes felhasználói azonosító és jelszó szükséges.
   3. cikk
   Az e-EFTACourt alkalmazáson keresztül benyújtott eljárási irat ezen iratnak az eljárási szabályzat 32. cikke (1) bekezdésének első albekezdése értelmében vett eredeti példányának minősül, amennyiben e benyújtás a képviselő felhasználói azonosítójának és jelszavának használatával történt. A felhasználó ilyen azonosítását az adott dokumentum aláírásának kell tekinteni.
   4. cikk
   Az e-EFTACourt alkalmazáson keresztül benyújtott irathoz csatolni kell az ezen iratban említett mellékleteket, valamint e mellékletek jegyzékét.
   Az e-EFTACourt alkalmazáson keresztül benyújtott irat és esetleges mellékletei hitelesített másolati példányainak benyújtása nem szükséges.
   5. cikk
   Az eljárási iratot akkor kell az eljárási szabályzat 32. cikkének (2) bekezdése értelmében benyújtottnak tekinteni, amikor a képviselő jóváhagyja ezen irat benyújtását.
   Az időpont szempontjából a Luxemburgi Nagyhercegség időszámítása az irányadó.
   6. cikk
   Az eljárási iratokat – ideértve az ítéleteket és a végzéseket is – az e-EFTACourt alkalmazáson keresztül kell kézbesíteni a felek részére akkor, ha e kézbesítési módot kifejezetten elfogadták, illetve adott ügy keretében akkor, ha e kézbesítési módhoz hozzájárultak azáltal, hogy valamely eljárási iratot az e-EFTACourt alkalmazáson keresztül nyújtottak be.
   Az eljárási iratokat az e-EFTACourt alkalmazáson keresztül kell kézbesíteni azon tagállamok, továbbá az Európai Gazdasági Térségről szóló megállapodásban részes azon államok, valamint az Unió azon intézményei, szervei és hivatalai részére is, amelyek elfogadták e kézbesítési módot.
   7. cikk
   A kézbesített iratoknak az előző cikkben említett címzettjeit e-mailben kell értesíteni az e-EFTACourt alkalmazáson keresztül részükre teljesített valamennyi kézbesítésről.
   Az eljárási irat akkor minősül kézbesítettnek, amikor a címzett (képviselő vagy az ő segítője) hozzáférést kér ezen irathoz. A hozzáférés kérésének elmaradása esetén az iratot a kézbesítésről szóló értesítést tartalmazó e-mail elküldésének napját követő hetedik nap elteltével kézbesítettnek kell tekinteni.
   Ha a felet több meghatalmazott vagy ügyvéd képviseli, a határidők számítása szempontjából az első hozzáférés iránti kérelem időpontját kell figyelembe venni.
   Az időpont szempontjából a Luxemburgi Nagyhercegség időszámítása az irányadó.
   8. cikk
   A hivatalvezető megállapítja az e-EFTACourt alkalmazás használati feltételeit, és gondoskodik azok tiszteletben tartásáról. Az e-EFTACourt alkalmazás e feltételeknek meg nem felelő használata az érintett hozzáférés letiltását vonhatja maga után.
   A Bíróság megteszi az e-EFTACourt alkalmazás visszaélésekkel vagy rosszhiszemű használattal szembeni védelméhez szükséges intézkedéseket.
   A felhasználó e-mailben kap értesítést az e cikk alapján tett minden olyan intézkedésről, amely megakadályozza őt a hozzáférésének használatában.
   9. cikk
   A jelen határozat az Európai Unió Hivatalos Lapjának EGT-re vonatkozó részében és EGT-kiegészítésében történő kihirdetését követő napon lép hatályba.
   
      Luxembourg, 2016. december 12.